Free Guy

Free Guy er en amerikansk science fiction-komediefilm i regi av Shawn Levy og med dreiebok av Matt Lieberman and Zak Penn. Hovedrollene blir spilt av Ryan Reynolds, Jodie Comer, Lil Rel Howery, Utkarsh Ambudkar, Joe Keery, Channing Tatum  og Taika Waititi.

Filmpremieren var opprinnelig lagt til juli 2020, men er blitt forskjøvet tre ganger på grunn av den verdensomspennende coronaviruspandemien. Den fant endelig sted 13. august 2021.

Handling
Filmen utspiller seg tildels i virkeligheten og tildels i et videospill, hvor Guy (Reynolds) har rollen som ikke-spillerstyrt spiller (NPC). Takket være kode de to programmererne Milly (Comer) og Keys (Keery) la inn i programvaren Free City, utvikler Guy efterhvert kunstig intelligens, og blir oppmerksom på at verden han befinner seg i ikke er reell. Han treffer på Millys spillskikkelse, avataren Molotov Girl, som han forelsker seg i. Hun ønsker å ta hevn på Antwan (Waititi), eieren av spillselskapet bak Free City, som hun mener har stjålet sentrale elementer av koden fra henne og Keys. Hjulpet av Molotov Girl begynner Guy å opptre som helt i sitt univers, som blir tyrannisert av brutale og bevæpnede spillskurker. Dette skjer stikk i strid med Antwans planer, slik at han vil legge ned hele spillet til fordel for en nyere versjon. Det oppstår et kappløp mot tiden for å hindre nedstengningen.

Samtidig er Milly overbevist om at hennes originalkode, som vil bevise at det er hun som står bak spillmekanismen, er skjult i et vanskelig tilgjengelig område i spillverdenen. Sammen med Guy, som hennes spillfigur Molotov Girl innleder et forhold til, lykkes hun å låse opp dette nivået, som er en konfliktfri motsetning til den brutale virtuelle virkeligheten i Free City. Guy får reddet de andre spillfigurene, som også har begynt å utvikle fri viljer, over i det nye området like før Free City går i digital oppløsning. Her tar han avskjed fra Molotov Girl, som i sin virkelige form som  Milly innser at det egentlig er Keys som er hennes ekte kjærlighet.

Skuespillere 
 Ryan Reynolds som Guy
 Jodie Comer som Milly / Molotov Girl.
 Lil Rel Howery som Buddy
 Utkarsh Ambudkar som Mouser.
 Joe Keery som Keys
 Taika Waititi som Antoine.
 Camille Kostek som Bombshell.

Referanser

Eksterne lenker
 
Filmer fra 2021
Science fiction-filmer fra USA
Filmkomedier fra USA